b'\n_START_ARTICLE_\nBaltarusijos\xe2\x80\x93Lietuvos santykiai\n_START_PARAGRAPH_\nOficial\xc5\xabs tarptautiniai Baltarusijos\xe2\x80\x93Lietuvos santykiai u\xc5\xbemegzti 1991 m. spalio 24 d., Lietuvai ir Baltarusijai pasira\xc5\xa1ius Deklaracij\xc4\x85 d\xc4\x97l geros kaimynyst\xc4\x97s santyki\xc5\xb3 princip\xc5\xb3. 1991 m. gruod\xc5\xbeio 20 d. Lietuvos Respublikos Auk\xc5\xa1\xc4\x8diausioji Taryba pripa\xc5\xbeino Baltarusijos, t\xc5\xb3 pa\xc4\x8di\xc5\xb3 met\xc5\xb3 gruod\xc5\xbeio 27 d. Lietuvos nepriklausomyb\xc4\x99 pripa\xc5\xbeino Baltarusijos Auk\xc5\xa1\xc4\x8diausioji Taryba. 1992 m. gruod\xc5\xbeio 30 d. Minske susitarta d\xc4\x97l diplomatini\xc5\xb3 santyki\xc5\xb3 u\xc5\xbemezgimo.  _NEWLINE_Glaud\xc5\xabs santykiai tarp lietuvi\xc5\xb3 ir baltarusi\xc5\xb3 (rus\xc4\x97n\xc5\xb3) siekia XIII a. 1918 m. valstyb\xc4\x97ms paskelbus nepriklausomyb\xc4\x99, b\xc5\xabta nema\xc5\xbeai kontakt\xc5\xb3 tarp nauj\xc5\xb3j\xc5\xb3 valstybi\xc5\xb3, tuo metu tarp baltarusi\xc5\xb3 politik\xc5\xb3 buvo populiari s\xc4\x85jungin\xc4\x97s Lietuvos-Baltarusijos id\xc4\x97ja._NEWLINE_Lietuva su Baltarusija turi 678,82 km ilgio sien\xc4\x85 \xe2\x80\x93 ilgiausi\xc4\x85 tarp vis\xc5\xb3 Lietuvos kaimyni\xc5\xb3._NEWLINE_Lietuva savo \xc5\xa1alies ambasad\xc4\x85 turi Minske (dabartinis ambasadorius \xe2\x80\x93 Andrius Pulokas), o Vilniuje yra \xc4\xafsik\xc5\xabrusi Baltarusijos ambasada (dabartinis ambasadorius \xe2\x80\x93 Aliaksandr Korol). Klaip\xc4\x97doje yra \xc4\xafkurtas Baltarusijos garb\xc4\x97s konsulatas, Gardine \xe2\x80\x93 Lietuvos konsulatas. Lietuvai taip pat yra akredituotas gynybos ata\xc5\xa1\xc4\x97._NEWLINE_Abi \xc5\xa1alys yra Jungtini\xc5\xb3 Taut\xc5\xb3, kit\xc5\xb3 tarptautini\xc5\xb3 organizacij\xc5\xb3 nar\xc4\x97s. _NEWLINE_Lietuvoje baltarusiai yra tre\xc4\x8dia gausiausia tautin\xc4\x97 ma\xc5\xbeuma \xe2\x80\x93 sudaro 1,2\xc2\xa0% gyventoj\xc5\xb3 (2011 m. sura\xc5\xa1ymo duomenimis). Baltarusiai yra antra gausiausia imigrant\xc5\xb3 grup\xc4\x97 po ukrainie\xc4\x8di\xc5\xb3.\n_START_SECTION_\nKontaktai iki 1795 m.\n_START_PARAGRAPH_\nMindaugo valdoma LDK dar XIII a. \xc4\x97m\xc4\x97 prijungti rytini\xc5\xb3 slav\xc5\xb3 \xc5\xbeemes. Prad\xc5\xbeioje prijungtos buvusios Polocko, Minsko, Turovo kunigaik\xc5\xa1tyst\xc4\x97s. Tuo tarpu archeologiniai ir kalbotyriniai duomenys rodo santykius egzistavus ir iki tol. 1566\xe2\x80\x931772 m. i\xc5\xa1 devyni\xc5\xb3 LDK vaivadij\xc5\xb3 \xc5\xa1e\xc5\xa1ios buvo rus\xc4\x97ni\xc5\xa1kos.\n_START_SECTION_\nKontaktai Rusijos imperijos sud\xc4\x97tyje\n_START_PARAGRAPH_\nPo ATR padalijim\xc5\xb3 visos baltarusi\xc5\xa1kos ir did\xc5\xbeioji dalis lietuvi\xc5\xa1k\xc5\xb3 \xc5\xbeemi\xc5\xb3 \xc4\xaf\xc4\x97jo \xc4\xaf Rusijos imperijos sud\xc4\x97t\xc4\xaf. Baltarusijos ir Lietuvos bajorai, valstie\xc4\x8diai bei miestie\xc4\x8diai kartu gyn\xc4\x97 LDK, dalyvaudami bendruose 1830\xe2\x80\x9331 ir 1863\xe2\x80\x9364 met\xc5\xb3 sukilimuose.\n_START_SECTION_\nKontaktai \xc4\xafkuriant nepriklausomas respublikas ir Tarpukariu\n_START_PARAGRAPH_\nGlaudesniam lietuvi\xc5\xb3 ir baltarusi\xc5\xb3 bendradarbiavimui trukd\xc4\x97 skirtingos valstybingumo vizijos \xe2\x80\x93 dauguma lietuvi\xc5\xb3 siek\xc4\x97 tautin\xc4\x97s valstyb\xc4\x97s, baltarusi\xc5\xb3 \xe2\x80\x93 s\xc4\x85jungin\xc4\x97s. Baltarusijos Liaudies Respublika gyvavo trumpai, d\xc4\x97l Vilniaus reik\xc5\xa1mingumo baltarusi\xc5\xb3 kult\xc5\xabrai \xc5\xa1iam miestui pretenzij\xc5\xb3 tur\xc4\x97jo ir baltarusi\xc5\xb3 valstybininkai. Baltarusijoje vald\xc5\xbei\xc4\x85 pa\xc4\x97mus bol\xc5\xa1evikams lietuvi\xc5\xb3 ir baltarusi\xc5\xb3 komunist\xc5\xb3 buvo m\xc4\x97ginamas \xc4\xafkurti Litbelas._NEWLINE_1939 m. SSRS u\xc5\xbepuolus rytin\xc4\x99 Lenkijos dal\xc4\xaf, Raudonosios Armijos rugs\xc4\x97jo 19 d. u\xc5\xbeimtas Vilnius laikinai buvo tap\xc4\x99s pavaldus Baltarusijos TSR. Spalio 27 d. buvo prijungtas prie Lietuvos pagal Lietuvos\xe2\x80\x93TSRS savitarpio pagalbos sutart\xc4\xaf. Po Lietuvos okupacijos Lietuvos TSR buvo perduota ir dalis kit\xc5\xb3 Baltarusijai i\xc5\xa1 Lenkijos perimt\xc5\xb3 \xc5\xbeemi\xc5\xb3 \xe2\x80\x93 Druskininkai, \xc5\xa0ven\xc4\x8dioni\xc5\xb3 rajonas.\n_START_SECTION_\nKontaktai sovietin\xc4\x97s okupacijos laikotarpiu\n_START_PARAGRAPH_\nAntrosios Lietuvos sovietin\xc4\x97s okupacijos metais Lietuvoje kilus partizaniniam jud\xc4\x97jimui, dalis lietuvi\xc5\xb3 partizan\xc5\xb3 veik\xc4\x97 pasienio srityse Baltarusijos teritorijoje. Baltarusijoje taip pat veik\xc4\x97 antisovietiniai partizan\xc5\xb3 b\xc5\xabriai, su jais ry\xc5\xa1\xc4\xaf palaik\xc4\x97 Vytauto rinktin\xc4\x97s Dz\xc5\xabkijoje b\xc5\xabriai. 1948 m. Tigro rinktin\xc4\x97je veik\xc4\x97 poskyriai gud\xc5\xb3 ir lenk\xc5\xb3 reikalams, kuri\xc5\xb3 vienas tiksl\xc5\xb3 \xe2\x80\x93 palaikyti ry\xc5\xa1\xc4\xaf su kitatau\xc4\x8diais partizanais._NEWLINE_T\xc4\x99siantis sovietinei okupacijai paspart\xc4\x97jo baltarusi\xc5\xb3 migracija \xc4\xaf Lietuvos TSR teritorij\xc4\x85. 1989 m. sura\xc5\xa1ymo duomenimis, baltarusiai sudar\xc4\x97 1,7 proc. gyventoj\xc5\xb3. _NEWLINE_XX a. devintajame de\xc5\xa1imtmetyje S\xc4\x85j\xc5\xabdis u\xc5\xbemezg\xc4\x97 glaud\xc5\xbeius kontaktus su nepriklausomyb\xc4\x97s siekusio Baltarusijos liaudies frontu. 1988 m. S\xc4\x85j\xc5\xabd\xc5\xbeio mitinge kalb\xc4\x97jo ir Baltarusijos liaudies fronto atstovai.\n_START_SECTION_\nSantykiai atk\xc5\xabrus nepriklausomyb\xc4\x99\n_START_PARAGRAPH_\n1992 m. gruod\xc5\xbeio 30 d. Minske susitarta d\xc4\x97l diplomatini\xc5\xb3 santyki\xc5\xb3 u\xc5\xbemezgimo. 1995 m. abiej\xc5\xb3 \xc5\xa1ali\xc5\xb3 prezidentai Algirdas Brazauskas ir Aleksandras Luka\xc5\xa1enka pasira\xc5\xa1\xc4\x97 sutart\xc4\xaf \xe2\x80\x9eD\xc4\x97l geros kaimynyst\xc4\x97s ir bendradarbiavimo\xe2\x80\x9c, v\xc4\x97liau \xc4\xafvyko keletas auk\xc5\xa1\xc4\x8diausio rango valstyb\xc4\x97s vadov\xc5\xb3 vizit\xc5\xb3. Nuo 2007 m. vyksta reguliar\xc5\xabs abiej\xc5\xb3 \xc5\xa1ali\xc5\xb3 vyriausybi\xc5\xb3 vadov\xc5\xb3 susitikimai._NEWLINE_Nors didesni\xc5\xb3 teritorini\xc5\xb3 gin\xc4\x8d\xc5\xb3 i\xc5\xa1vengta, dar 1992\xc2\xa0m. Baltarusijos u\xc5\xbesienio reikal\xc5\xb3 ministras Piotras Krav\xc4\x8denka buvo parei\xc5\xa1k\xc4\x99s, jog \xe2\x80\x9eVilniaus kra\xc5\xa1tas turi priklausyti Baltarusijai\xe2\x80\x9c, ta\xc4\x8diau v\xc4\x97liau ministerija Lietuvos atsipra\xc5\xa1\xc4\x97._NEWLINE_2009\xc2\xa0m. Daliai Grybauskaitei tapus prezidente prad\xc5\xbeioje aktyviai siekta gerinti santykius su Baltarusija. Valstybinio vizito prezident\xc4\x97s kvietimu 2009\xc2\xa0m. rugs\xc4\x97jo 15 d. atvyko Baltarusijos prezidentas Aliaksandras Luka\xc5\xa1enka, 2010\xc2\xa0m. spalio m\xc4\x97n. su darbiniu vizitu Baltarusijoje apsilank\xc4\x97 ir Lietuvos prezident\xc4\x97. Santyki\xc5\xb3 ger\xc4\x97jimas ilgai netruko. 2017\xc2\xa0m. prezident\xc4\x97 Daliau Grybauskait\xc4\x97 vertindama Rusijos \xc4\xaftak\xc4\x85 Baltarusijoje parei\xc5\xa1k\xc4\x97, kad \xe2\x80\x9eBaltarusijoje \xc5\xa1eimininkauja Maskva, o ne Minskas\xe2\x80\x9c._NEWLINE_Santykius temdo tai, kad Baltarusija atsisako i\xc5\xa1duoti likusius sausio 13 \xc4\xafvyki\xc5\xb3 organizatorius. 1992\xc2\xa0m. \xc4\xaf Baltarusij\xc4\x85 nuvyk\xc4\x99 Lietuvos generalin\xc4\x97s prokorat\xc5\xabros atstovai pateik\xc4\x97 pra\xc5\xa1ym\xc4\x85 i\xc5\xa1duoti daugiau kaip de\xc5\xa1imt \xc4\xaftariam\xc5\xb3 asmen\xc5\xb3, \xc4\xaf k\xc4\x85, anot vis\xc5\xb3 trij\xc5\xb3 Lietuvos delegat\xc5\xb3 (A. Paulausko, K. Beitingio ir K. Vagnerio) Baltarusijos prokurorai atsak\xc4\x97 labai geranori\xc5\xa1kai. Dalis pagrindini\xc5\xb3 kaltinam\xc5\xb3j\xc5\xb3, \xc4\xafskaitant Mykol\xc4\x85 Burokevi\xc4\x8di\xc5\xb3, buvo sulaikyti 1994\xc2\xa0m. Tuo tarpu vienas Baltarusijoje gyvenan\xc4\x8di\xc5\xb3 \xc4\xaftariam\xc5\xb3j\xc5\xb3, tuome\xc4\x8diam garnizonui vadovav\xc4\x99s Vladimiras Uschop\xc4\x8dikas, Baltarusijoje A. Luka\xc5\xa1enkos paskyrimu \xc4\x97jo gynybos ministro patar\xc4\x97jo pareigas._NEWLINE_Minsko nepasitenkinim\xc4\x85 kelia Lietuvoje rengiami forumai, \xc4\xaf kuriuos kvie\xc4\x8diami Aliaksandrui Luka\xc5\xa1enkai prie\xc5\xa1taraujantys opozicijos atstovai, veikia opozicinis Europos humanitarinis universitetas (kuriame be lietuvi\xc5\xb3, angl\xc5\xb3 bei rus\xc5\xb3 d\xc4\x97stom\xc5\xb3j\xc5\xb3 kalb\xc5\xb3 yra d\xc4\x97stoma ir baltarusi\xc5\xb3 kalba)._NEWLINE_Pastaruoju metu \xc4\xaftamp\xc4\x85 kelia Baltarusijoje statoma Astravo atomin\xc4\x97 elektrin\xc4\x97, kuri\xc4\x85 Lietuva laiko nesaugiu objektu. \xc5\xa0iuo metu Lietuvos ir Baltarusijos santykius \xc4\xafvairiose srityse reglamentuoja 27 dvi\xc5\xa1al\xc4\x97s sutartys. Be Astravo AE statybos santykius aptemd\xc4\x97 2017\xc2\xa0m. vykdytos didelio masto bendros karin\xc4\x97s pratybos su Rusija \xe2\x80\x9eZapad 2017\xe2\x80\x9c._NEWLINE_Tarp valstybi\xc5\xb3 pasira\xc5\xa1ytos sutartys d\xc4\x97l prekybinio ir ekonominio bendradarbiavimo, d\xc4\x97l pajam\xc5\xb3 dvigubo apmokestinimo ir fiskalini\xc5\xb3 pa\xc5\xbeeidim\xc5\xb3 i\xc5\xa1vengimo, d\xc4\x97l investicij\xc5\xb3 skatinimo ir apsaugos bei d\xc4\x97l bendradarbiavimo mokslo ir technologij\xc5\xb3 srityje.\n_START_SECTION_\n\xc5\xa0vietimo, mokslo ir technologiniai mainai\n_START_PARAGRAPH_\nPasira\xc5\xa1yta dvi\xc5\xa1al\xc4\x97 sutartis d\xc4\x97l bendradarbiavimo mokslo ir technologij\xc5\xb3 srityje. Vilniuje veikia baltarusi\xc5\xb3 gimnazija.\n_START_SECTION_\nEkonominis bendradarbiavimas\n_START_PARAGRAPH_\n2016 m. duomenimis, prekybos apyvarta tarp Lietuvos ir Baltarusijos siekia 1,845 mlrd. eur\xc5\xb3 ir yra 11-a pagal apimt\xc4\xaf. Dominuoja eksportas i\xc5\xa1 Baltarusijos. Importuojama mediena (21,7%), naftos ir kitos alyvos (18,6%, tame tarpe elektros energija), mineralin\xc4\x97s arba chemin\xc4\x97s tr\xc4\x85\xc5\xa1os (11,1%), gele\xc5\xbeis ir plienas (9,9%), gaminiai i\xc5\xa1 gele\xc5\xbeies ir plieno (3,3%)._NEWLINE_Pagal tiesiogines investicijas Baltarusija yra 18-a \xe2\x80\x93 yra investavusi 158,7 mln. eur\xc5\xb3. Lietuvos vystomasis bendradarbiavimas su Baltarusija vyksta nuo 2002 m. ir Baltarusija yra viena daugiausiai Lietuvos paramos gaunan\xc4\x8di\xc5\xb3 \xc5\xa1ali\xc5\xb3. Vystomojo bendradarbiavimo ir paramos demokratijai programos l\xc4\x97\xc5\xa1omis 2002-2018 m. \xc4\xafgyvendinti 327 projektai u\xc5\xbe daugiau nei 4,07 mln. eur\xc5\xb3. Be j\xc5\xb3 dar vykdomi regioniniai projektai, skirti nepriklausomos \xc5\xbeiniasklaidos ir demokratini\xc5\xb3 proces\xc5\xb3 stiprinimui Europos S\xc4\x85jungos Ryt\xc5\xb3 partneryst\xc4\x97s \xc5\xa1alyse, \xc4\xafskaitant Baltarusij\xc4\x85._NEWLINE_Baltarusija yra 4-a atvykstamojo turizmo rinka Lietuvoje \xe2\x80\x93 165,6 t\xc5\xabkst. turist\xc5\xb3.'